b'\n_START_ARTICLE_\nV\xc3\xa4lisluure\n_START_PARAGRAPH_\nV\xc3\xa4lisluure on salajase informatsiooni kogumine v\xc3\xa4lisriikidest. Info kogujat nimetatakse luureagendiks ehk spiooniks._NEWLINE__NEWLINE_V\xc3\xa4lisluuret teostavad k\xc3\xb5ik luureametid (v.a vastuluureametid). Neid eristatakse kogutava info erialalisuse (s\xc3\xb5jav\xc3\xa4eluureametid koguvad s\xc3\xb5jav\xc3\xa4elist infot, s\xc3\xb5jav\xc3\xa4eluure alla liigitatav merev\xc3\xa4eluure- s\xc3\xb5jalaevastike ja s\xc3\xb5jalaeva tehnika kohta jne.) ja info kogumisel kasutatava kogumisvahendi j\xc3\xa4rgi (agentuurluure ja tehniline luure)._NEWLINE_V\xc3\xa4lisriigis tegutsevat agentide v\xc3\xb5rku nimetatakse residentuuriks, seda juhtivat elukutselist luureohvitseri residendiks. Residentuurid jaotuvad legaalseteks ja illegaalseteks residentuurideks. Legaalne residentuur on seotud suursaatkonnaga, kus diplomaadiameti kattevarjus ja diplomaatilise kaitse all olevad luureohvitserid juhivad agentide v\xc3\xb5rke. Illegaalsed residentuurid diplomaatilist katet ei kasuta. \xc3\x9ches riigis v\xc3\xb5ib suurtel luureametkondadel olla mitu erinevat \xc3\xbcksteisest s\xc3\xb5ltumatut residentuuri._NEWLINE_V\xc3\xa4lisluure teostab ka vastuluuret v\xc3\xa4lisriikides - s.t p\xc3\xbc\xc3\xbcab leida informatsiooni kodumaal tegutsevate v\xc3\xa4lisriikide spioonide kohta, samuti vastutab suursaatkondade luurealase kaitse eest.'